钦定古今图书集成/明伦汇编/氏族典/第478卷 > 《廖用贤尚友录》 > 万玉山
## 钦定古今图书集成/明伦汇编/氏族典/第478卷 > 《廖用贤尚友录》 > 万玉山

按《名山藏方外记》：“玉山名福敦，罗田人，弃书出家，名
道玑。邑令吴人召与语，大器之，命蓄发访道四方，且
归吴，与为方外友。于是自号玉山。后遍游五岳名山，
所至遇缁流羽客，一语会心，辄师事之。迨归已充然
有得矣。玉山身短精悍，善踵息陶炼，不啖蒜面盐酪，
深味丹经，旁通风角堪舆，奇门符水。而尢精于医，绘”
《竹兰》，清逸有韵，其它谱琴、击剑、蹴踘、躧𫏋杂伎，种种
入能品。语人祸福，多奇中。人问其故，曰：“太清无纤云，
诚则明矣。”方外从游者，辄先窘辱之，以尝其心，不责
一钱。久之，以霍山青龙河佳气往访之。一日谓其主
人曰：“灵鹤夜且至，倘予假寐，幸亟呼出户也。”是夜风
声如聚，瓦甓尽鸣。主人举炬视之，则群鹤集竹梢，仆
压墙屋，呼玉山不应，入户视之，正襟入灭矣，年九十
二。陶文仲尝学于玉山，玉山谓之曰：“不第养生，可致
富贵。”其后文仲贵，世宗问何师，以玉山对，赠玉山清
微神霄演法真人。